Η **Γκαμπριέλε Ράινς** (γερμανικά: *Gabriele Reinsch*, γεννήθηκε 23 Σεπτεμβρίου 1963) είναι Ανατολικογερμανίδα πρώην αθλήτρια στίβου στο αγώνισμα της δισκοβολίας. Είναι κάτοχος του παγκοσμίου ρεκόρ στο αγώνισμα από τις 9 Ιουλίου 1988 με επίδοση 76,80 μέτρα.

Βιογραφία
---------

Η Γκαμπριέλε Ράινς γεννήθηκε στο Πότσδαμ της Ανατολικής Γερμανίας και στα 13 της χρόνια εισήχθη σε αθλητικό σχολείο. Η σωματική της διάπλαση της έδωσε τη δυνατότητα να ξεκινήσει την αθλητική της καριέρα σε πολλαπλά αγωνίσματα από την επόμενη χρονιά, πρώτα στο άλμα εις ύψος και τη σφαιροβολία, όπου μάλιστα τερμάτισε δεύτερη στο Ευρωπαϊκό Πρωτάθλημα Νεανίδων το 1981 στην Ουτρέχτη με επίδοση 17,03 μέτρων, αλλά το 1982 αποφάσισε να περάσει στη δισκοβολία.

Το παγκόσμιο ρεκόρ των 76,80 μέτρων επιτεύχθηκε στις 9 Ιουλίου 1988 στο Νέο Βραδεμβούργο (*Neubrandenburger*) σε συνάντηση στίβου των εθνικών ομάδων Ιταλίας - Ανατολικής Γερμανίας. Μία από τις παλαιότερες παγκόσμιες επιδόσεις στο στίβο, κατέρριψε την προηγούμενη επίδοση κατά 2,24 μέτρα. Η βολή αυτή επιτεύχθηκε με την πρώτη προσπάθειά της με τις υπόλοιπες να είναι 73,10, άκυρη, 70,56, 70,06 και 71,98 μέτρα. Η ίδια περιέγραψε τις συνθήκες την ημέρα του ρεκόρ ιδανικές με αρκετές βολές αθλητριών να ξεπερνούν τα 70 μέτρα, ενώ και η Ίλκε Βιλούντα κατέρριψε το παγκόσμιο ρεκόρ νεανίδων στον ίδιο αγώνα. Κατά τη διάρκεια της σεζόν, η αθλήτρια βελτίωσε την προσωπική καλύτερη επίδοσή της κατά 9,62 μέτρα. Στις 13 Σεπτεμβρίου της ίδιας χρονιάς στο Βερολίνο έριξε το δίσκο στα 74,44 μέτρα, που παραμένει η τέταρτη καλύτερη επίδοση όλων των εποχών, γεγονός που τη κατέστησε ως λογικό φαβορί στους Ολυμπιακούς Αγώνες τον ίδιο μήνα του 1988 στη Σεούλ αλλά προς μεγάλη έκπληξη κατετάγη μόλις έβδομη με επίδοση 67,26 μέτρων. Δεν γνώρισε καμία μεγάλη διεθνή επιτυχία και ήταν τέταρτη στο Ευρωπαϊκό Πρωτάθλημα Στίβου του 1990 (έχοντας καλύτερη επίδοση της χρονιάς 69,34 μέτρα έριξε 66,08 μέτρα). Ήταν επίσης τρίτη σε δύο Πανεπιστημιάδες: το 1987 στο Ζάγκρεμπ με 64,12 μέτρα και το 1989 στο Ντούισμπουργκ με 65,20 μέτρα.

Η Ράινς ήταν μέλος μίας γενιάς αθλητριών της Ανατολικής Γερμανίας στη δισκοβολία με παρόμοια σωματωδομικα χαρακτηριστικά (μεγάλο ύψος και χωρίς μεγάλο σωματικό βάρος) που τους επέτρεπε μεγάλη ταχύτητα στη ρίψη. Αθλήτριες όπως οι Μαρτίνα Χέλμαν, Ίλκε Βιλούντα, Ντιάνα Γκάνσκι και Ιρίνα Μεζίνσκι κυριάρχησαν στο αγώνισμα για μία δεκαπενταετία, ακόμα και μετά την ένωση της Γερμανίας επιτυγχάνοντας την πλειοψηφία των καλύτερων επιδόσεων όλων των εποχών και διαδοχικές καταρρίψεις του παγκοσμίου ρεκόρ με τον έντονο ανταγωνισμό μεταξύ τους. Είναι ενδεικτικό ότι η Ράινς δεν κατάφερε να κατακτήσει τίτλο πρωταθλήτριας στη χώρα της κατακτώντας τρεις διαδοχικές δεύτερες θέσεις. Στον 21ο αιώνα έχει επιτευχθεί η 15η μόλις καλύτερη επιδόση όλων των εποχών, με το ρεκόρ της Ράινς να αξιολογείται από την IAAF ως αυτό με την υψηλότερη βαθμολογία (1.382). Συχνά περιγράφεται ως ένα από τα δυσπρόσιτα ρεκόρ του κλασικού αθλητισμού προς κατάρριψη.

Μέχρι το 1985, η Ράινς ήταν μέλος του Κότμπους Σπορτς Κλαμπ και το 1986 μετακόμισε στον Αθλητικό Σύλλογο του Πότσδαμ. Μετά την αποχώρησή της από την ενεργό δράση δημιούργησε οικογένεια και εργάζεται σε εταιρεία λογισμικού στο Τριρ.

Παραπομπές
----------

1. 1 2  «Gabriele REINSCH». Ανακτήθηκε στις 2 Αυγούστου 2022.
2. 1 2  «Gabriele Reinsch». Αρχειοθετήθηκε από το πρωτότυπο στις 31 Αυγούστου 2022. Ανακτήθηκε στις 31 Αυγούστου 2022.
3. ↑  «World Records». Ανακτήθηκε στις 27 Ιουλίου 2022.
4. 1 2  «Παγκόσμιο ρεκόρ, ετών 34». Αρχειοθετήθηκε από το πρωτότυπο στις 27 Ιουλίου 2022. Ανακτήθηκε στις 27 Ιουλίου 2022.
5. ↑  «Atletica, i record del mondo: Gabriele Reinsch e il disco planato a 76,80 metri nel lontano 1988». Αρχειοθετήθηκε από το πρωτότυπο στις 1 Σεπτεμβρίου 2022. Ανακτήθηκε στις 1 Σεπτεμβρίου 2022.
6. ↑  «Gabriele Reinsch». Αρχειοθετήθηκε από το πρωτότυπο στις 31 Αυγούστου 2022. Ανακτήθηκε στις 31 Αυγούστου 2022.
7. ↑  «Neubrandenburgs Tag der Fabel-Rekorde im Jahnstadion». Αρχειοθετήθηκε από το πρωτότυπο στις 16 Σεπτεμβρίου 2023. Ανακτήθηκε στις 16 Σεπτεμβρίου 2023.
8. 1 2  «Discus Throw Women: All». Ανακτήθηκε στις 28 Ιουλίου 2022.
9. ↑  «INTERNATIONAL OLYMPIC COMMITTEE : SEOUL 1988 ATHLETICS DISCUS THROW WOMEN RESULTS». Ανακτήθηκε στις 31 Αυγούστου 2022.
10. ↑  «European Championships - Results Women 1990». Ανακτήθηκε στις 31 Αυγούστου 2022.
11. ↑  «INTERNATIONAL OLYMPIC COMMITTEE : Gabriele REINSCH». Αρχειοθετήθηκε από το πρωτότυπο στις 28 Ιουλίου 2022. Ανακτήθηκε στις 27 Ιουλίου 2022.
12. ↑  «Лучшие результаты в женском метании диска». Ανακτήθηκε στις 4 Σεπτεμβρίου 2022.
13. ↑  «Leichtathletik - DDR - Meisterschaften (Diskuswerfen - Damen)». Ανακτήθηκε στις 3 Σεπτεμβρίου 2022.
14. ↑  «Какие Рекорды сто́ят больше всего». Ανακτήθηκε στις 3 Αυγούστου 2022.
15. ↑  «Leichtathletik – diese Rekorde gilt es zu knacken». Αρχειοθετήθηκε από το πρωτότυπο στις 1 Αυγούστου 2022. Ανακτήθηκε στις 1 Αυγούστου 2022.
16. ↑  «Когда побьют "вечные" рекорды?». Αρχειοθετήθηκε από το πρωτότυπο στις 30 Ιουλίου 2022. Ανακτήθηκε στις 30 Ιουλίου 2022.
17. ↑  «TOP 5 ATHLETICS RECORDS THAT ARE HARD TO BE BREAK». Ανακτήθηκε στις 28 Ιουλίου 2022.

| Ρεκόρ |
| --- |
| ΠροκάτοχοςΖντένκα Σιλχάβα | **Κάτοχος του παγκοσμίου ρεκόρ (Δισκοβολία γυναικών)**9 Ιουλίου 1988 – | Διάδοχος*Αναμενόμενος* |
|

Εξωτερικοί σύνδεσμοι
--------------------

* Gabriele REINSCH